ILINK ตั้งไข่ล้ม
ถ้าย้อนกลับไปก่อนหน้านี้ 2-3 ปี ทุกคนคงพูดเป็นเสียงเดียวกันว่า ILINK คือหุ้นในกลุ่มสื่อสารที่น่าสนใจ เพราะมีสตอรี่การเติบโตมากมายหลายเรื่อง ซึ่งส่งผลให้ราคาหุ้นในช่วง 3 ปีที่ผ่านมา มีการปรับตัวขึ้นอย่างต่อเนื่อง จนราคาหุ้นในปี 2559 ทะยานขึ้นทำ new high ได้อีกด้วย
30 มี.ค. 2561

ตีแผ่บจ.ดัง
คุณผกามาศ จากบางพลัด กรุงเทพฯ พูดถึงสถานการณ์ของหุ้น ILINK หรือ บริษัท อินเตอร์ลิ้งค์ คอมมิวนิเคชั่น จำกัด (มหาชน) เป็นหุ้นที่ทำให้นักลงทุนผิดหวังอย่างหนักในปีที่ผ่านมา ซึ่งมองว่า น่าจะเป็นผลมาจากกำไรที่ทำได้ในช่วงหลังๆ ไม่สวยงามเอาเสียเลย ทั้งที่ตัวบริษัทยังมีพัฒนาการเกี่ยวกับรายได้ดีขึ้นอย่างเป็นรูปธรรม จึงอยากให้อาจารย์ช่วยแสดงความคิดเห็นเกี่ยวกับสถานการณ์ของหุ้นตัวนี้ในอนาคตด้วยค่ะ
 
ถ้าย้อนกลับไปก่อนหน้านี้ 2-3 ปี ทุกคนคงพูดเป็นเสียงเดียวกันว่า ILINK หรือ บริษัท อินเตอร์ลิ้งค์ คอมมิวนิเคชั่น จำกัด (มหาชน) คือหุ้นในกลุ่มสื่อสารที่น่าสนใจ เพราะมีสตอรี่การเติบโตมากมายหลายเรื่อง ซึ่งส่งผลให้ราคาหุ้นในช่วง 3 ปีที่ผ่านมา มีการปรับตัวขึ้นอย่างต่อเนื่อง จนราคาหุ้นในปี 2559 ทะยานขึ้นทำ new high ได้อีกด้วย
สำหรับสาเหตุที่ทำให้หุ้นตัวนี้ได้รับความสนใจจากนักลงทุนอย่างล้นหลามในบางช่วงบางตอนนั้น น่าจะเป็นผลมาจากธุรกิจหลักของ ILINK กำลังอยู่ในช่วงขาขึ้นอย่างเต็มตัว และเมื่อดูจากยุทธวิธีนำบริษัทลูก (ITEL) เข้าจดทะเบียนในตลาด mai ย่อมแสดงให้เห็นว่า แม่ลูกคู่นี้กำลังอยู่ในช่วงท็อปฟอร์มแบบสุดๆ
ตรงนี้เป็นข้อมูลที่ทำให้รู้ว่า ILINK ยังคงเป็นหุ้นที่น่าสนใจเสมอ เพราะสิ่งที่แสดงออกมาก่อนหน้านี้ คือเครื่องยืนยันถึงการเติบโตอย่างยั่งยืน บวกกับได้ผู้บริหารรุ่นใหม่ไฟแรงอย่าง “ณัฐนัย อนันตรัมพร” เข้ามาสานต่อโครงการต่างๆ ของบริษัทอย่างเต็มตัว ย่อมเป็นหุ้นที่ทุกคนให้ความสนใจมากขึ้นเป็นเท่าตัว
ที่สำคัญคือ เมื่อมองดูจากงบการเงินด้านล่าง ก็ค่อนข้างอุ่นใจได้ว่า ILINK เป็นหุ้นที่มีอนาคตสดใสตัวหนึ่ง เพราะรายได้เติบโตขึ้นอย่างต่อเนื่อง และเมื่อดูจากข่าวที่บริษัทเข้าไปร่วมประมูลงานต่างๆ ก็ทำให้เชื่อว่า รายได้และกำไรของบริษัทจะเติบโตอย่างมีนัยสำคัญ โดยเฉพาะในช่วงที่บริษัทเป็นผู้ชนะประมูลงาน

 
น่าเสียดายตรงปี 2560 ผลงานของบริษัทกลับไม่เข้าตากรรมการ และออกทะเลไปไกลเหลือเกิน ทั้งที่รายได้ในปีดังกล่าวเติบโตอย่างมีนัยสำคัญ แต่ตัวเลขกำไรสุทธิกลับลดลงอย่างฮวบฮาบ จึงเป็นชนวนเหตุให้นักลงทุนพากันทิ้งหุ้นอย่างไม่ลืมหูลืมตา ทิศทางของหุ้นเลยอยู่ในช่วงขาลงเป็นเวลาหลายเดือน
โดยหนทางเดียวที่จะทำให้หุ้น ILINK กลับมาได้รับความสนใจอีกครั้ง ยังอยู่ที่การเบ่งตัวเลขกำไรให้ออกมาดีเหมือนกับปี 2558-2559 ซึ่งจะทำให้ราคาหุ้นเปลี่ยนทิศทางเป็นขาขึ้นอีกครั้งนะครับ
สถานการณ์ของ ILINK จึงเปรียบเสมือนกับการตั้งไข่ล้ม เพราะไม่มีใครรู้ว่า ในปี 2561 จะทำผลงานออกมาดีหรือเปล่า? ส่งผลให้คนที่เข้ามาเล่นหุ้นต้องเน้นการเข้าทำแบบสั้นๆ เพื่อความคล่องตัวในการลงทุนนั่นเอง!
สภาแมงเม่า : ดร.สมชาย
…
